Gjermund Hagesæter (Fremskrittspartiet), 2004-04-27:
Framstegspartiet sluttar seg til saksordføraren sine utsegner på dei fleste områda, men vi har også nokre eigne merknader som eg ønskjer å utdjupe nærmare. Når det gjeld forslaget om endringar i reglane om offentleggjering av skattelistene, er dette ei sak Framstegspartiet tidlegare har arbeidd for, og som vi også har fremma eit Dokument nr. 8-forslag om. Forslaget frå Regjeringa i denne saka, og fleirtalsinnstillinga, er derfor eit skritt i riktig retning, men likevel er det ikkje så langt som vi tidlegare har gått inn for. Vi meiner nemleg i utgangspunktet at det ikkje er noko stort behov for at skattelistene skal vere offentlege, og vi meiner også at ulempene ved ei slik offentleggjering er større enn fordelane. Vi har også tillit til skattestyresmaktene, at dei greier å foreta den kontrollen som er nødvendig, utan at det er avgjerande at vi har noka offentleggjering og ein slags nabokontroll for å sikre riktig skatteinngang. Spesielt utlegging av listene på Internett kan medføre misbruk. Vi har likevel merka oss formuleringa i forslaget til ny § 8-8 punkt 3 andre ledd i likningsloven, der det blir slått fast: «Skattedirektoratet kan gjøre skattelisten tilgjengelig på Internett i den perioden listen er lagt ut på ligningskontoret.» Når fleirtalet brukar ordet «kan» i staden for ordet «skal», bør det også kunne opne opp for at denne praksisen kan revurderast utan at det trengst ei lovendring. På bakgrunn av dette, og på bakgrunn av at det ikkje er politisk fleirtal, iallfall ikkje førebels, for ei ytterlegare innstramming, sluttar Framstegspartiet seg til innstillinga på dette punktet. Når det gjeld forslaget om endringar i høvet for liknings- og avgiftsstyresmaktene til å krevje kontrollopplysningar frå bankar m.m., støttar vi forslaget om at det skal vere ein slik rett, og at liknings- og avgiftsstyresmaktene kan krevje desse kontrollopplysningane frå bankane. Men når det gjeld kostnadene, for dette er jo også eit kostnadsspørsmål, er vi av den oppfatninga at for dei opplysningane som ikkje er elektronisk arkiverte, skal bankane få betalt for sine utgifter etter eit sjølvkostprinsipp. Vi synest det er eit riktig og fornuftig utgangspunkt at dei som krev opplysningane, også betaler dei kostnadene framskaffing av slike opplysningar påfører den enkelte kredittinstitusjonen. Det siste punktet eg ønskjer å kommentere, er forslaget om endringar i reglane om arbeidsgivaravgift for humanitære organisasjonar. Vi er einig i at det var og er behov for ei avklaring, og støttar derfor forslaget om fritak for arbeidsgivaravgift for misjonsorganisasjonar og humanitære organisasjonar. Vi er likevel av den oppfatninga at eit slikt fritak også bør vurderast for alle andre som har arbeidsopphald i meir enn to år i utlandet. Vi fremmar også eit forslag om at dette blir vurdert. Framstegspartiet er generelt oppteke av at det blir lagt til rette for at norske arbeidstakarar skal få internasjonal erfaring ved å ta arbeid i utlandet. Vi trur at det vil gagne både Noreg og norsk industri på sikt, og vi meiner at det er veldig viktig at styresmaktene også legg til rette for det. I den samanhengen er det sjølvsagt viktig at vi har eit konkurransedyktig skattesystem for nordmenn som tek arbeid i utlandet, og vi ønskjer ei utgreiing av om det skattesystemet vi har i dag, er konkurransedyktig når det gjeld desse, eller om det bør forbetringar til. Til slutt vil eg ta opp Framstegspartiet sine forslag i innstillinga frå finanskomiteen.